คำสั่งกรมพัฒนาธุรกิจการค้า ที่ 208/2547 เรื่อง การปฏิบัติงานเกี่ยวกับการออกหนังสือรับรองข้อความในทะเบียนและหรือการรับรองสำเนาเอกสารด้วยระบบคอมพิวเตอร์ ของบริษัทมหาชนจำกัดนอกเขตจังหวัด

คำสั่งกรมพัฒนาธุรกิจการค้า

คำสั่งกรมพัฒนาธุรกิจการค้า
ที่ ๒๐๘/๒๕๔๗
เรื่อง
การปฏิบัติงานเกี่ยวกับการออกหนังสือรับรองข้อความ
ในทะเบียนและหรือการรับรองสำเนาเอกสารด้วยระบบคอมพิวเตอร์
ของบริษัทมหาชนจำกัดนอกเขตจังหวัด[๑]

เพื่อให้การปฏิบัติงานด้านการออกหนังสือรับรองข้อความในทะเบียนและหรือการรับรองสำเนาเอกสารด้วยระบบคอมพิวเตอร์
ของบริษัทมหาชนจำกัดตามพระราชบัญญัติบริษัทมหาชนจำกัด พ.ศ. ๒๕๓๕
สนองความต้องการแก่ธุรกิจและประชาชนให้เกิดความสะดวก รวดเร็ว
มีประสิทธิภาพเพิ่มมากยิ่งขึ้นและอนุวัติให้เป็นไปตามกฎกระทรวง ฉบับที่ ๕ (พ.ศ. ๒๕๓๕) ออกตามความในพระราชบัญญัติบริษัทมหาชนจำกัด
พ.ศ. ๒๕๓๕
อธิบดีกรมพัฒนาธุรกิจการค้าจึงมีคำสั่งกำหนดวิธีการปฏิบัติเกี่ยวกับการรับรองข้อความในทะเบียนและหรือการรับรองสำเนาเอกสารด้วยระบบคอมพิวเตอร์ของบริษัทมหาชนจำกัด
ซึ่งมีสำนักงานแห่งใหญ่อยู่นอกเขตจังหวัดไว้ ดังต่อไปนี้

ข้อ ๑  ให้ยกเลิกคำสั่งกรมทะเบียนการค้า ที่ ๑๖๑/๒๕๓๕ เรื่อง
การปฏิบัติงานเกี่ยวกับการรับรองข้อความในทะเบียน (หนังสือรับรอง) และหรือการรับรองสำเนาเอกสารของบริษัทนอกเขตจังหวัด ลงวันที่ ๒๔
พฤศจิกายน พ.ศ. ๒๕๓๕

ข้อ ๒ 
การออกหนังสือรับรองข้อความในทะเบียนและหรือรับรองสำเนาเอกสารของบริษัทมหาชนจำกัด
ซึ่งมีสำนักงานแห่งใหญ่ตั้งอยู่นอกเขตจังหวัด ด้วยระบบคอมพิวเตอร์
ให้เรียกเก็บค่าใช้จ่ายเป็นค่าธรรมเนียมนำส่งคลังเพิ่มเติมจากค่าธรรมเนียมในกรณีปกติดังนี้
(๑)
หนังสือรับรองข้อความในทะเบียนเรียกเก็บค่าใช้จ่ายเพิ่มเติมจากค่าธรรมเนียมปกติอีกฉบับละ
๑๐๐ บาททุกฉบับ โดยไม่จำกัดจำนวนหน้า
(๒)
การรับรองสำเนาเอกสารเรียกเก็บค่าใช้จ่ายเพิ่มเติมจากค่าธรรมเนียมปกติอีกหน้าละ ๓๐
บาท
เมื่อได้รับชำระค่าธรรมเนียมครบถ้วนแล้วให้นายทะเบียนจัดทำหนังสือรับรองข้อความในทะเบียนและหรือรับรองสำเนาเอกสารด้วยระบบคอมพิวเตอร์
และให้นายทะเบียนลงวันที่ ลายมือชื่อ
และประทับตราสำนักงานพร้อมทั้งออกเลขที่เช่นเดียวกับการจัดทำหนังสือรับรองข้อความในทะเบียนและหรือรับรองสำเนาเอกสารในกรณีปกติและมอบให้แก่ผู้ขอ

ข้อ ๓ 
ในกรณีที่สำนักงานพัฒนาธุรกิจการค้าจังหวัดใดยังไม่สามารถเชื่อมโยงเครือข่ายกับส่วนกลางเพื่อใช้ในการออกหนังสือรับรองข้อความในทะเบียนและหรือรับรองสำเนาเอกสารได้
หรือมีการเชื่อมโยงเครือข่ายแล้วแต่ระบบคอมพิวเตอร์ขัดข้องไม่ว่าด้วยเหตุใด ๆ
ทำให้ไม่สามารถออกหนังสือรับรองข้อความในทะเบียนและหรือรับรองสำเนาเอกสารของบริษัทมหาชนจำกัด
ซึ่งมีสำนักงานแห่งใหญ่ตั้งอยู่นอกเขตจังหวัดด้วยระบบคอมพิวเตอร์ได้ ให้นายทะเบียนดำเนินการด้วยระบบโทรสารดังนี้
(๑)
ให้สำนักงานที่รับคำขอเรียกเก็บค่าใช้จ่ายเป็นค่าธรรมเนียมนำส่งคลังเพิ่มเติมจากค่าธรรมเนียมในกรณีปกติอีกสำหรับหน้าแรก
หน้าละ ๔๐ บาท และหน้าต่อไป หน้าละ ๓๐ บาท
(๒)
กรณีผู้ขอประสงค์จะขอหนังสือรับรองข้อความในทะเบียนหรือรับรองสำเนาเอกสารมากกว่า ๑
ฉบับหรือ ๑ ชุด
ฉบับหรือชุดต่อไปให้เรียกเก็บค่าธรรมเนียมตามปกติโดยไม่ต้องเรียกเก็บค่าใช้จ่ายเพิ่มเติม
(๓)
เมื่อได้รับชำระค่าธรรมเนียมครบถ้วนแล้วให้ส่งคำขอไปยังนายทะเบียนของสำนักงานที่บริษัทมหาชนจำกัดนั้นมีสำนักงานแห่งใหญ่ตั้งอยู่โดยทางโทรสารภายใน
๑ ชั่วโมงนับแต่ได้รับคำขอ
(๔)
ให้สำนักงานที่ได้รับโทรสารตาม (๓)
ดำเนินการจัดทำหนังสือรับรองข้อความในทะเบียนและหรือรับรองสำเนาเอกสารของบริษัทมหาชนจำกัดตามที่ระบุในคำขอโดยให้นายทะเบียน
ผู้จัดทำระบุชื่อ ตำแหน่ง และวันที่จัดทำพร้อมทั้งลงลายมือชื่อไว้มุมบนด้านขวาของหนังสือรับรองข้อความในทะเบียนและหรือสำเนาเอกสารแล้วให้จัดส่งหนังสือรับรองข้อความในทะเบียนและหรือสำเนาเอกสารที่จัดทำเสร็จเรียบร้อยแล้วดังกล่าวกลับไปยังสำนักงานที่รับคำขอตาม
(๑) โดยทางโทรสารภายใน ๑ ชั่วโมง
นับแต่ได้รับโทรสารคำขอ
(๕)
เมื่อสำนักงานที่รับคำขอตาม (๑)
ได้รับเอกสารตาม (๔)
แล้วให้ถ่ายภาพเพื่อใช้เป็นต้นฉบับและคู่ฉบับ จำนวน ๒ ชุด
และให้นายทะเบียนของสำนักงานดังกล่าวลงวันที่ ลายมือชื่อ และประทับตราของสำนักงาน
พร้อมทั้งออกเลขหนังสือเช่นเดียวกับการจัดทำหนังสือรับรองข้อความในทะเบียนและหรือรับรองสำเนาเอกสารกรณีปกติในต้นฉบับแล้วมอบให้แก่ผู้ขอ
ส่วนคู่ฉบับให้เก็บไว้เป็นหลักฐาน

ทั้งนี้ ตั้งแต่วันที่ ๑ ตุลาคม ๒๕๔๗
เป็นต้นไป

สั่ง ณ วันที่ ๒๔
สิงหาคม พ.ศ. ๒๕๔๗
อรจิต  สิงคาลวณิช
อธิบดีกรมพัฒนาธุรกิจการค้า

อุษมล/ผู้จัดทำ
๕ มกราคม ๒๕๕๕

[๑] ราชกิจจานุเบกษา
เล่ม ๑๒๑/ตอนพิเศษ ๙๘ ง/หน้า ๖๐/๗ กันยายน ๒๕๔๗